CELEX: 32021R1229
Language: sk
Date: 2021-07-14 00:00:00
Title: Nariadenie Európskeho parlamentu a Rady (EÚ) 2021/1229 zo 14. júla 2021 o úverovom nástroji pre verejný sektor v rámci Mechanizmu spravodlivej transformácie

30.7.2021   
               
               
                  SK
               
               
                  Úradný vestník Európskej únie
               
               
                  L 274/1
               
            
         NARIADENIE EURÓPSKEHO PARLAMENTU A RADY (EÚ) 2021/1229
         zo 14. júla 2021
         o úverovom nástroji pre verejný sektor v rámci Mechanizmu spravodlivej transformácie
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 175 tretí odsek a článok 322 ods. 1,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Dvora audítorov (1),
         so zreteľom na stanovisko Európskeho hospodárskeho a sociálneho výboru (2),
         po porade s Výborom regiónov,
         konajúc v súlade s riadnym legislatívnym postupom (3),
         keďže:
         
                     (1)
                  
                  
                     Komisia prijala 11. decembra 2019 oznámenie s názvom Európska zelená dohoda, v ktorom načrtla plán vytvorenia novej stratégie rastu pre Európu a stanovila ambiciózne ciele v boji proti zmene klímy a za ochranu životného prostredia. V Európskej zelenej dohode bolo v súlade so zámerom dosiahnuť ciele Únie v oblasti klímy do roku 2030, ako sa určujú v nariadení Európskeho parlamentu a Rady (EÚ) 2021/1119 (4), a dosiahnuť najneskôr do roku 2050 účinne a sociálne spravodlivým spôsobom klimatickú neutralitu v Únii oznámené vytvorenie Mechanizmu spravodlivej transformácie, ktorý má poskytnúť zdroje na riešenie výziev súvisiacich s procesom transformácie k cieľu Únie v oblasti klímy do roku 2030 a cieľu klimatickej neutrality v Únii do roku 2050, pričom zabezpečí, aby nikto nebol opomenutý. Práve najzraniteľnejšie regióny a osoby sú najviac vystavené škodlivým účinkom zmeny klímy a zhoršovania životného prostredia. Transformácia na klimaticky neutrálne hospodárstvo je zdrojom nových hospodárskych príležitostí s významným potenciálom tvorby pracovných miest, najmä na územiach, ktoré sú v súčasnosti závislé od fosílnych palív. Môže tiež prispieť k zvýšeniu energetickej bezpečnosti a odolnosti. Táto transformácia však môže vyvolať aj krátkodobé sociálne a hospodárske náklady na územiach, ktoré prechádzajú ťažkým procesom dekarbonizácie a ktoré sú už oslabené rušivými hospodárskymi a sociálnymi dôsledkami krízy spôsobenej ochorením COVID-19.
                  
               
                     (2)
                  
                  
                     Riadenie tejto transformácie si bude vyžadovať významné štrukturálne zmeny na vnútroštátnej aj regionálnej úrovni. Aby bola transformácia úspešná, je potrebné, aby znížila nerovnosti, priniesla viac nových pracovných miest než je zaniknutých, a to vďaka novým vysokokvalitným pracovným miestam, bola spravodlivá a sociálne prijateľná pre všetkých a zároveň posilnila konkurencieschopnosť. V uvedenej súvislosti je zásadne dôležité, aby bolo možné podporovať územia najviac postihnuté transformáciou, najmä regióny, v ktorých sa ťaží uhlie, pri diverzifikovaní a revitalizovaní ich miestnych hospodárstiev a pri vytváraní udržateľných pracovných príležitostí pre dotknutých pracovníkov.
                  
               
                     (3)
                  
                  
                     Komisia 14. januára 2020 prijala oznámenie s názvom Investičný plán pre udržateľnú Európu – Investičný plán Európskej zelenej dohody, v ktorom navrhuje Mechanizmus spravodlivej transformácie, ktorý sa zameriava na tie regióny a odvetvia, ktoré sú transformáciou postihnuté najviac vzhľadom na svoju závislosť od fosílnych palív ako sú uhlie, rašelina a roponosná bridlica alebo svoju závislosť od priemyselných postupov spojených s vysokými emisiami skleníkových plynov, ale ktoré majú na financovanie potrebných investícií menšiu kapacitu. Vytvorenie Mechanizmu spravodlivej transformácie sa potvrdilo aj v záveroch Európskej rady z 21. júla 2020. Mechanizmus spravodlivej transformácie pozostáva z troch pilierov: Fondu na spravodlivú transformáciu (ďalej len „FST“) vykonávaného v rámci zdieľaného riadenia, z osobitnej schémy na spravodlivú transformáciu v rámci Programu InvestEU a z úverového nástroja pre verejný sektor na mobilizáciu ďalších investícií do príslušných regiónov. Uvedené tri piliere poskytujú uvedeným regiónom doplnkovú podporu s cieľom posilniť angažovanosť pri transformácii na klimaticky neutrálne hospodárstvo do roku 2050.
                  
               
                     (4)
                  
                  
                     V záujme lepšieho programovania a vykonávania FST sa majú vypracovať plány spravodlivej transformácie územia, v ktorých sa stanovia kľúčové kroky a harmonogram procesu transformácie a identifikujú sa územia, ktoré sú najviac postihnuté transformáciou na klimaticky neutrálne hospodárstvo a majú menšiu kapacitu na riešenie výziev súvisiacich s transformáciou. Plány spravodlivej transformácie územia sa pripravujú v spolupráci s príslušnými miestnymi a regionálnymi orgánmi a zahŕňajú všetkých príslušných partnerov v súlade s článkom 8 nariadenia Európskeho parlamentu a Rady (EÚ) 2021/1060 (5). Možno ich zmeniť spolu s príslušnými programami podporovanými z FST v súlade s článkom 24 uvedeného nariadenia tak, aby zahŕňali nové územia, ktoré by boli vážne zasiahnuté transformáciou, a to spôsobom, ktorý sa v čase ich počiatočného prijatia nepredpokladal.
                  
               
                     (5)
                  
                  
                     Mal by sa zriadiť úverový nástroj pre verejný sektor (ďalej len „nástroj“). Tento nástroj predstavuje tretí pilier Mechanizmu spravodlivej transformácie, ktorého cieľom je podporovať investície subjektov verejného sektora vzhľadom na kľúčovú úlohu verejného sektora pri riešení zlyhaní trhu. Takéto investície by mali spĺňať rozvojové potreby vyplývajúce z výziev súvisiacich s transformáciou, ktoré sú opísané v plánoch spravodlivej transformácie územia schválených Komisiou. Plánované činnosti v oblasti podpory v rámci nástroja by mali byť v súlade s činnosťami podporovanými v rámci zvyšných dvoch pilierov Mechanizmu spravodlivej transformácie a mali by ich dopĺňať. Na zosúladenie trvania nástroja s trvaním viacročného finančného rámca od 1. januára 2021 do 31. decembra 2027 (ďalej len „VFR na roky 2021-2027“) stanoveným v nariadení Rady (EÚ, Euratom) 2020/2093 (6) by sa mal nástroj zriadiť na obdobie siedmich rokov.
                  
               
                     (6)
                  
                  
                     S cieľom posilniť súdržnosť a hospodársku diverzifikáciu území dotknutých transformáciou by sa mal nástroj vzťahovať na širokú škálu udržateľných investícií pod podmienkou, že takéto investície prispievajú k plneniu rozvojových potrieb týchto území spôsobených transformáciou k cieľu Únie v oblasti klímy do roku 2030, ktorý je určený v nariadení (EÚ) 2021/1119, a k dosiahnutiu klimatickej neutrality v Únii najneskôr do roku 2050, ako sa opisuje v plánoch spravodlivej transformácie územia. Na zlepšenie účinnosti nástroja malo by byť možné, aby sa z neho podporovali oprávnené projekty, ktoré začali svoju fázu vykonávania pred podaním žiadosti prijímateľmi nástroja. Nástroj by nemal podporovať investície, ktoré sa vzťahujú na činnosti vylúčené podľa článku [9] nariadenia Európskeho parlamentu a Rady (EÚ) 2021/1056 (7), ale mohol by podporovať investície do energie z obnoviteľných zdrojov a zelenú a udržateľnú mobilitu vrátane podpory čistého vodíka, do účinných sietí diaľkového vykurovania, do verejného výskumu, do digitalizácie, do environmentálnej infraštruktúry na inteligentné nakladanie s odpadmi a hospodárenie s vodami a mohol by podporovať udržateľnú energiu, energetickú efektívnosť a integračné opatrenia vrátane obnovy a prestavby budov, obnovu a regeneráciu mestských oblastí, podporu transformácie na obehové hospodárstvo, obnovu a dekontamináciu pôdy a ekosystému, pričom sa zohľadní zásada „znečisťovateľ platí“, biodiverzita, ako aj zvyšovanie úrovne zručností a rekvalifikáciu, odbornú prípravu a sociálnu infraštruktúru vrátane zariadení sociálnej starostlivosti a sociálneho bývania.
                  
               
                     (7)
                  
                  
                     Rozvoj infraštruktúry by mohol zahŕňať aj cezhraničné projekty a riešenia vedúce k zvýšenej odolnosti voči ekologickým katastrofám, najmä tým, ktoré sú zosilnené zmenou klímy. Komplexný investičný prístup by sa mal uprednostňovať najmä v prípade území, ktoré majú významné transformačné potreby. Podporovať by sa mohli aj investície do iných odvetví, pokiaľ sú v súlade so schválenými plánmi spravodlivej transformácie územia. Podporou investícií, ktoré nevytvárajú dostatočné toky príjmov na pokrytie ich investičných nákladov, by sa mal nástroj zamerať na to, aby subjekty verejného sektora dostávali dodatočné potrebné zdroje na riešenie územných, sociálnych, hospodárskych a environmentálnych výziev, ktoré vyplynú z adaptácie na transformáciu. Na pomoc pri identifikácií investícií, ktoré sú oprávnené v rámci nástroja a ktoré majú vysoko pozitívny vplyv na životné prostredie vrátane investícií ovplyvňujúcich biodiverzitu, by Komisia mala pri hodnotení nástroja zohľadniť taxonómiu EÚ týkajúcu sa environmentálne udržateľných hospodárskych činností. Na zabezpečenie transparentnosti udržateľných projektov by mali všetci finanční partneri v relevantných prípadoch používať taxonómiu EÚ týkajúcu sa environmentálne udržateľných hospodárskych činností vrátane zásady „nespôsobovať významnú škodu“.
                  
               
                     (8)
                  
                  
                     Počas celého obdobia prípravy, hodnotenia, vykonávania a monitorovania oprávnených projektov v rámci nástroja by sa malo podľa potreby zabezpečiť dodržiavanie základných práv a Charty základných práv Európskej únie, a najmä rodovej rovnosti. Rovnako prijímatelia a Komisia by mali počas celého obdobia vykonávania nástroja predchádzať akejkoľvek diskriminácii z dôvodu pohlavia, rasy alebo etnického pôvodu, náboženstva alebo vierovyznania, zdravotného postihnutia, veku alebo sexuálnej orientácie. Ciele nástroja by sa mali plniť v súlade s cieľmi Organizácie Spojených národov v oblasti udržateľného rozvoja, Európskym pilierom sociálnych práv, zásadou „znečisťovateľ platí“, Parížskou dohodou prijatou na základe Rámcového dohovoru Organizácie Spojených národov o zmene klímy (8) (ďalej len „Parížska dohoda“) a zásadou „nespôsobovať významnú škodu“.
                  
               
                     (9)
                  
                  
                     Na toto nariadenie sa vzťahujú horizontálne rozpočtové pravidlá prijaté Európskym parlamentom a Radou na základe článku 322 Zmluvy o fungovaní Európskej únie (ďalej len „ZFEÚ“). Uvedené pravidlá sú stanovené v nariadení Európskeho parlamentu a Rady (EÚ, Euratom) 2018/1046 (9) (ďalej len „nariadenie o rozpočtových pravidlách“) a určujú najmä postup zostavovania a plnenia rozpočtu prostredníctvom grantov, cien, verejného obstarávania, nepriameho riadenia, finančných nástrojov, rozpočtových záruk, finančnej pomoci a refundácie výdavkov externých expertov, a zabezpečujú kontroly zodpovednosti finančných aktérov. Pravidlá prijaté na základe článku 322 ZFEÚ tiež zahŕňajú všeobecný režim podmienenosti na ochranu rozpočtu Únie.
                  
               
                     (10)
                  
                  
                     Nástroj by mal zabezpečovať podporu vo forme grantov poskytovaných Úniou v kombinácii s úvermi, ktoré poskytuje finančný partner v súlade so svojimi pravidlami, úverovými politikami a postupmi. Finančné krytie grantovej zložky, ktoré vykonáva Komisia v rámci priameho riadenia, by v súlade s článkom 125 nariadenia o rozpočtových pravidlách malo mať formu financovania, ktoré nie je spojené s nákladmi. Táto forma financovania by mala pomôcť stimulovať predkladateľov projektov k tomu, aby sa zapájali a aby prispievali k účinnému dosahovaniu cieľov nástroja pomerne k výške úveru. Úverovú zložku by mala poskytovať Európska investičná banka (ďalej len „EIB“). Malo by byť možné rozšíriť nástroj, aby sa umožnilo ďalším finančným partnerom poskytnúť úverovú zložku, ak sú k dispozícii dodatočné zdroje na grantovú zložku alebo ak je to potrebné na správne vykonávanie nástroja. V takýchto prípadoch by Komisia mala informovať členské štáty a Európsky parlament o úmysle nástroj rozšíriť a vybrať ďalších finančných partnerov, pričom zohľadní ich schopnosť plniť ciele nástroja, prispievať svojimi vlastnými zdrojmi a zabezpečovať primerané geografické pokrytie.
                  
               
                     (11)
                  
                  
                     Medzi Komisiou a finančnými partnermi by sa mali podpísať administratívne dohody. V uvedených dohodách by sa mali stanoviť vykonávacie pravidlá na hodnotenie a monitorovanie projektov, ako aj príslušné práva a povinnosti každej zmluvnej strany vrátane podrobných dojednaní týkajúcich sa auditu, podávania správ a komunikácie. Dojednania v oblasti komunikácie by mali zahŕňať najmä povinnosť uverejňovať informácie o každom jednotlivom projekte alebo úverovej schéme, ktoré dostávajú podporu v rámci nástroja.
                  
               
                     (12)
                  
                  
                     Riešením investičných potrieb vyplývajúcich z transformácie na klimaticky neutrálne hospodárstvo na územiach, ktoré sú ním najviac postihnuté, by mal nástroj kľúčovým spôsobom prispieť k zohľadňovaniu opatrení v oblasti klímy. Zdroje z grantovej zložky nástroja preto prispejú k dosiahnutiu cieľov v oblasti klímy v rovnakom rozsahu ako FST.
                  
               
                     (13)
                  
                  
                     250 000 000 EUR z grantovej zložky nástroja by sa malo financovať z rozpočtu Únie v súlade s nariadením (EÚ, Euratom) 2020/2093, pričom táto suma by mala v priebehu ročného rozpočtového postupu predstavovať pre Európsky parlament a Radu hlavnú referenčnú sumu v zmysle bodu 18 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov (10).
                  
               
                     (14)
                  
                  
                     275 000 000 EUR grantovej zložky nástroja by sa malo financovať z prostriedkov vrátených pochádzajúcich z finančných nástrojov zriadených v rámci programov uvedených v prílohe I k tomuto nariadeniu. Takéto príjmy pochádzajú z ukončených programov nezávislých od nástroja a mali by sa považovať za vonkajšie pripísané príjmy odchylne od článku 21 ods. 3 písm. f) nariadenia o rozpočtových pravidlách na základe článku 322 ods. 1 ZFEÚ.
                  
               
                     (15)
                  
                  
                     1 000 000 000 EUR grantovej zložky nástroja by sa malo financovať z predpokladaného prebytku rezerv na záruku EÚ, ako sa stanovuje v nariadení Európskeho parlamentu a Rady (EÚ) 2015/1017 (11). Preto by sa mala uplatniť výnimka z článku 213 ods. 4 písm. a) nariadenia o rozpočtových pravidlách, v ktorom sa stanovuje povinnosť vrátiť do rozpočtu každý prebytok rezerv na rozpočtovú záruku, aby bolo možné pripísať tento prebytok v prospech nástroja. Takéto pripísané príjmy by sa mali považovať za vonkajšie pripísané príjmy odchylne od článku 21 ods. 3 písm. f) nariadenia o rozpočtových pravidlách na základe článku 322 ods. 1 ZFEÚ.
                  
               
                     (16)
                  
                  
                     V súlade s článkom 12 ods. 4 písm. c) nariadenia o rozpočtových pravidlách by sa rozpočtové prostriedky zodpovedajúce vonkajším pripísaným príjmom mohli automaticky preniesť do nasledujúceho programu alebo akcie. Na základe tohto ustanovenia možno zosúladiť viacročný harmonogram pripísaných príjmov s vykonávaním projektov financovaných z nástroja.
                  
               
                     (17)
                  
                  
                     Mali by sa zabezpečiť aj zdroje na poradenskú podporu s cieľom podporiť prípravu, vývoj a vykonávanie oprávnených projektov a včasnú prípravu projektov pred podaním žiadosti o finančné prostriedky prijímateľom z nástroja. Časť týchto zdrojov by sa mala vyčleniť na podporu vnútornej kapacity prijímateľov s cieľom zabezpečiť udržateľnosť oprávnených projektov.
                  
               
                     (18)
                  
                  
                     V záujme zabezpečenia toho, aby všetky členské štáty mali možnosť využívať grantovú zložku, by sa mal vytvoriť mechanizmus na predbežné pridelenie národných podielov počas prvej fázy, ako sa uvádza v prílohe I k nariadeniu (EÚ) 2021/1056. Na zosúladenie tohto cieľa s potrebou optimalizovať hospodársky vplyv nástroja a jeho vykonávanie by však tieto národné podiely nemali byť predbežne pridelené pre obdobie po 31. decembri 2025. Po tomto dátume by sa zvyšné zdroje, ktoré sú k dispozícii na grantovú zložku, mali poskytovať bez akéhokoľvek predbežne prideleného národného podielu a na konkurenčnom základe na úrovni Únie, pričom by sa mala zabezpečiť predvídateľnosť pre investície a mal by sa uplatňovať prístup založený na potrebách a regionálnej konvergencii.
                  
               
                     (19)
                  
                  
                     V pracovnom programe a vo výzve na predkladanie návrhov by sa mali stanoviť podmienky oprávnenosti a kritériá na vyhodnotenie návrhov. V týchto podmienkach oprávnenosti a kritériách na vyhodnotenie návrhov by sa mala zohľadniť relevantnosť projektu v kontexte rozvojových potrieb opísaných v plánoch spravodlivej transformácie územia, celkový cieľ podpory regionálnej a územnej konvergencie a význam grantovej zložky pre životaschopnosť projektu. V pracovných programoch by sa mali stanoviť aj kritériá na vyhodnotenie návrhov v prípadoch, v ktorých by zdroje nestačili na podporu oprávnených projektov. Prioritu by mali dostať projekty v menej rozvinutých regiónoch, projekty priamo prispievajúce k plneniu cieľov Únie v oblasti klímy a projekty podporované subjektmi verejného sektora, ktoré prijali plány dekarbonizácie, a to v príslušných prípadoch s touto zodpovedajúcou hierarchiou kritérií. Podpora Únie poskytnutá v rámci nástroja by sa preto mala poskytovať len tým členským štátom, ktoré majú aspoň jeden schválený plán spravodlivej transformácie územia. V pracovnom programe a vo výzvach na predkladanie návrhov by sa mali zohľadniť aj plány spravodlivej transformácie územia, ktoré členské štáty predložili s cieľom zabezpečiť súdržnosť v rámci rôznych pilierov mechanizmu. S cieľom optimalizovať vplyv nástroja by jednotlivé projekty podporované v rámci nástroja nemali dostávať podporu z iných programov Únie s výnimkou prípravy projektov. V prípade operácií pozostávajúcich z identifikovateľných samostatných projektov však možno tieto projekty podporiť z rôznych programov Únie v súlade s uplatniteľnými pravidlami oprávnenosti.
                  
               
                     (20)
                  
                  
                     S cieľom optimalizovať účinnosť pomoci Únie a zabrániť nahradeniu potenciálnej podpory a investícií z alternatívnych zdrojov by sa podpora v rámci nástroja mala poskytovať len na projekty bez dostatočného toku príjmov na pokrytie ich investičných nákladov. Tieto príjmy by mali zodpovedať iným príjmom ako rozpočtovým presunom, ktoré plynú priamo z činností vykonávaných v rámci projektu, ako sú napríklad predaj, poplatky alebo mýta a prírastkové úspory dosiahnuté modernizáciou existujúcich aktív.
                  
               
                     (21)
                  
                  
                     Keďže grantová zložka by mala zohľadňovať rozdielne rozvojové potreby regiónov v členských štátoch, takáto podpora by mala byť prispôsobená v prospech menej rozvinutých regiónov. Keďže subjekty verejného sektora v menej rozvinutých regiónoch majú vo všeobecnosti nižšiu kapacitu verejných investícií, sadzby grantov uplatňované na úvery poskytované takýmto subjektom by mali byť pomerne vyššie.
                  
               
                     (22)
                  
                  
                     S cieľom zabezpečiť účinné vykonávanie nástroja môže byť potrebné poskytovať poradenskú podporu pri príprave, rozvoji a vykonávaní projektov. Takáto podpora by sa mala poskytovať prostredníctvom Poradenského centra InvestEU na oprávnené projekty a prípravu projektov pred podaním žiadostí, pričom osobitná pozornosť by sa mala venovať prijímateľom s nižšou administratívnou kapacitou alebo prijímateľom nachádzajúcim sa v menej rozvinutých regiónoch. Malo by byť možné, aby sa takáto podpora poskytla aj v rámci iných programov Únie.
                  
               
                     (23)
                  
                  
                     Komisia by s cieľom zmerať účinnosť nástroja, jeho schopnosť plniť svoje ciele a podporiť prípravu jeho prípadného predĺženia po roku 2027 mala vykonať priebežné a záverečné hodnotenie, prípadne vrátane posúdenia možnosti prijať ustanovenia o posúdení vplyvu na rodovú rovnosť, a mala by predložiť hodnotiace správy Európskemu parlamentu a Rade. Podľa bodov 22 a 23 Medziinštitucionálnej dohody z 13. apríla 2016 o lepšej tvorbe práva (12) by sa nástroj mal hodnotiť na základe informácií získaných v súlade s osobitnými požiadavkami na monitorovanie, pričom by sa malo predchádzať administratívnemu zaťaženiu, najmä vo vzťahu k členským štátom, a nadmernej regulácii.
                  
               
                     (24)
                  
                  
                     S cieľom urýchliť vykonávanie a zabezpečiť, aby sa zdroje využívali včas, by sa v tomto nariadení mali stanoviť osobitné záruky, ktoré by sa mali zahrnúť do dohôd o grante. Vzhľadom na tento cieľ by Komisia v súlade so zásadou proporcionality mala mať možnosť v prípade závažného nedostatočného pokroku pri vykonávaní projektu znížiť alebo ukončiť akúkoľvek podporu Únie. Na nástroj sa vzťahuje nariadenie o rozpočtových pravidlách. S cieľom zabezpečiť súdržnosť pri vykonávaní programov financovania z prostriedkov Únie by sa nariadenie o rozpočtových pravidlách malo vzťahovať na grantovú zložku a na zdroje určené na poradenskú podporu poskytovanú v rámci nástroja.
                  
               
                     (25)
                  
                  
                     V súlade s nariadením o rozpočtových pravidlách, nariadením Európskeho parlamentu a Rady (EÚ, Euratom) č. 883/2013 (13) a nariadeniami Rady (ES, Euratom) č. 2988/95 (14), (Euratom, ES) č. 2185/96 (15) a (EÚ) 2017/1939 (16) sa finančné záujmy Únie majú chrániť prostredníctvom primeraných opatrení týkajúcich sa: prevencie, odhaľovania, nápravy a vyšetrovania nezrovnalostí vrátane podvodov; vymáhania stratených, neoprávnene vyplatených alebo nesprávne použitých finančných prostriedkov; a uloženia administratívnych sankcií v náležitých prípadoch. Konkrétne má Európsky úrad pre boj proti podvodom (ďalej len „OLAF“) právomoc vykonávať v súlade s nariadeniami (Euratom, ES) č. 2185/96 a (EÚ, Euratom) č. 883/2013 administratívne vyšetrovania vrátane kontrol a inšpekcií na mieste s cieľom zistiť, či nedošlo k podvodu, ku korupcii alebo k akémukoľvek inému protiprávnemu konaniu poškodzujúcemu finančné záujmy Únie. Európska prokuratúra je v súlade s nariadením (EÚ) 2017/1939 splnomocnená vyšetrovať a stíhať trestné činy poškodzujúce finančné záujmy Únie, ako sa stanovuje v smernici Európskeho parlamentu a Rady (EÚ) 2017/1371 (17). V súlade s nariadením o rozpočtových pravidlách má každá osoba alebo každý subjekt, ktoré prijímajú finančné prostriedky Únie, v plnej miere spolupracovať pri ochrane finančných záujmov Únie, udeliť potrebné práva a prístup Komisii, OLAF-u, Dvoru audítorov a, pokiaľ ide o tie členské štáty, ktoré sa zúčastňujú na posilnenej spolupráci podľa nariadenia (EÚ) 2017/1939, Európskej prokuratúre a zabezpečiť, aby všetky tretie strany zúčastňujúce sa na implementácii finančných prostriedkov Únie udelili rovnocenné práva.
                  
               
                     (26)
                  
                  
                     S cieľom zmeniť určité nepodstatné prvky tohto nariadenia by sa mala na Komisiu delegovať právomoc prijímať akty v súlade s článkom 290 ZFEÚ, pokiaľ ide o kľúčové ukazovatele výkonnosti na monitorovanie vykonávania a pokroku nástroja. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Predovšetkým v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako expertom z členských štátov, a experti Európskeho parlamentu a Rady majú systematicky prístup na zasadnutia skupín expertov Komisie, ktoré sa zaoberajú prípravou delegovaných aktov.
                  
               
                     (27)
                  
                  
                     S cieľom zabezpečiť jednotné podmienky vykonávania tohto nariadenia by sa mali Komisii udeliť vykonávacie právomoci, pokiaľ ide o pracovné programy a podmienky a postupy výberu iných finančných partnerov ako EIB. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (18).
                  
               
                     (28)
                  
                  
                     Keďže cieľ tohto nariadenia, a to podporiť územia najviac postihnutých transformáciou ku klimatickej neutralite riešením zodpovedajúcich rozvojových potrieb prostredníctvom verejných investícií, nemožno uspokojivo dosiahnuť na úrovni členských štátov, pretože pre subjekty verejného sektora je problematické podporovať investície, ktoré nevytvárajú dostatočné toky príjmov na pokrytie ich investičných nákladov, ale z dôvodu potreby jednotného vykonávacieho rámca v oblasti priameho riadenia ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa,
                  
               PRIJALI TOTO NARIADENIE:
         KAPITOLA I
         
            VŠEOBECNÉ USTANOVENIA
         
         
            Článok 1
            Predmet úpravy a rozsah pôsobnosti
            Týmto nariadením sa na obdobie trvania VFR na roky 2021-2027 zriaďuje úverový nástroj pre verejný sektor (ďalej len „nástroj“) na podporu subjektov verejného sektora prostredníctvom kombinácie grantov z rozpočtu Únie s úvermi poskytnutými finančnými partnermi a stanovujú sa v ňom ciele nástroja. Stanovujú sa v ňom pravidlá pre grantovú zložku tohto nástroja, najmä pokiaľ ide o jeho rozpočet, formy podpory Únie a ustanovenia o oprávnenosti.
            Nástroj poskytuje podporu tým územiam Únie, ktoré čelia vážnym sociálnym, hospodárskym a environmentálnym výzvam vyplývajúcim z transformácie k cieľu Únie v oblasti klímy do roku 2030 a cieľu klimatickej neutrality v Únii do roku 2050.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „administratívna dohoda“ je právny nástroj, ktorým sa vytvára rámec pre spoluprácu medzi Komisiou a finančným partnerom a v ktorom sú stanovené príslušné úlohy a povinnosti súvisiace s vykonávaním nástroja v súlade s týmto nariadením;
                     
                  
                        2.
                     
                     
                        „prijímateľ“ je právny subjekt usadený v členskom štáte ako verejnoprávny subjekt alebo usadený ako subjekt, ktorý sa riadi súkromným právom, poverený vykonávaním verejnej služby, s ktorým Komisia podpísala v rámci nástroja dohodu o grante;
                     
                  
                        3.
                     
                     
                        „finanční partneri“ sú EIB, ďalšie medzinárodné finančné inštitúcie, národné podporné banky a finančné inštitúcie vrátane súkromných finančných inštitúcií, s ktorými Komisia podpíše administratívnu dohodu o spolupráci v rámci nástroja;
                     
                  
                        4.
                     
                     
                        „projekt“ je každá akcia, ktorú Komisia identifikuje ako oprávnenú na podporu z Únie v rámci nástroja, a ktorá má splniť nedeliteľnú úlohu presného hospodárskeho alebo technického charakteru a ktorá má vopred vymedzený cieľ a stanovené obdobie, počas ktorého sa musí vykonávať a dokončiť;
                     
                  
                        5.
                     
                     
                        „plán spravodlivej transformácie územia“ je plán vypracovaný v súlade s článkom 11 nariadenia (EÚ) 2021/1056 a schválený Komisiou;
                     
                  
                        6.
                     
                     
                        „úverová schéma“ je úver poskytnutý prijímateľovi finančnými partnermi, ktorého cieľom je financovať súbor niekoľkých vopred určených projektov v rámci nástroja;
                     
                  
                        7.
                     
                     
                        „menej rozvinuté regióny“ sú menej rozvinuté regióny uvedené v článku 108 ods. 2 nariadenia (EÚ) 2021/1060.
                     
                  
         
            Článok 3
            Ciele
            
               1.   Všeobecným cieľom nástroja je riešiť závažné sociálne, hospodárske a environmentálne výzvy, ktoré vyplývajú z transformácie k cieľom Únie v oblasti klímy a energetiky do roku 2030 a cieľu klimatickej neutrality v Únii najneskôr do roku 2050, stanovených v nariadení (EÚ) 2021/1119, v prospech území Únie identifikovaných v plánoch spravodlivej transformácie územia.
            
            
               2.   Špecifickým cieľom nástroja je zvýšiť investície verejného sektora, ktoré sa zameriavajú na rozvojové potreby území identifikovaných v plánoch spravodlivej transformácie územia, a to uľahčovaním financovania projektov, ktoré nevytvárajú dostatočný tok príjmov na pokrytie ich investičných nákladov, s cieľom zabrániť tomu, aby sa potenciálna podpora a investície nahradili z alternatívnych zdrojov.
            
            
               3.   Pri dosahovaní špecifického cieľa uvedeného v odseku 2 sa toto nariadenie zároveň zameriava na zabezpečenie poskytovania poradenskej podpory pri príprave, rozvoji a vykonávaní oprávnených projektov, ak je to potrebné, a to aj podpory pri príprave projektov pred podaním žiadosti. Táto poradenská podpora sa poskytuje v súlade s pravidlami a metódami implementácie pre Poradenské centrum InvestEU zriadené na základe článku 25 nariadenia Európskeho parlamentu a Rady (EÚ) 2021/523 (19).
            
         
         
            Článok 4
            Horizontálne princípy
            
               1.   Počas celého obdobia prípravy, hodnotenia, vykonávania a monitorovania oprávnených projektov sa náležite zabezpečuje dodržiavanie základných práv a Charty základných práv Európskej únie, a najmä rodovej rovnosti.
            
            
               2.   Prijímatelia a Komisia počas celého obdobia vykonávania nástroja predchádzajú akejkoľvek diskriminácii z dôvodu pohlavia, rasy alebo etnického pôvodu, náboženstva alebo vierovyznania, zdravotného postihnutia, veku alebo sexuálnej orientácie. Počas celého obdobia prípravy a vykonávania oprávnených projektov sa v relevantných prípadoch zohľadňuje najmä prístupnosť pre osoby so zdravotným postihnutím.
            
            
               3.   Ciele nástroja sa plnia v súlade s cieľmi Organizácie Spojených národov v oblasti udržateľného rozvoja, Európskym pilierom sociálnych práv, zásadou „znečisťovateľ platí“, Parížskou dohodou a zásadou „nespôsobovať významnú škodu“.
            
         
         
            Článok 5
            Rozpočet
            
               1.   Bez toho, aby boli dotknuté dodatočné zdroje pridelené v rozpočte Únie na obdobie 2021-2027, sa grantová zložka nástroja financuje:
               
                           a)
                        
                        
                           zo zdrojov z rozpočtu Únie vo výške 250 000 000 EUR v bežných cenách a
                        
                     
                           b)
                        
                        
                           z pripísaných príjmov uvedených v odseku 2 do maximálnej výšky 1 275 000 000 EUR v bežných cenách.
                        
                     
            
               2.   Pripísané príjmy uvedené v odseku 1 písm. b) sa poskytujú z prostriedkov vrátených z finančných nástrojov zriadených v rámci programov uvedených v prílohe I k tomuto nariadeniu do maximálnej výšky 275 000 000 EUR a z prebytku rezerv na záruku EÚ stanovenú nariadením (EÚ) 2015/1017 do maximálnej výšky 1 000 000 000 EUR.
            
            
               3.   Zdroje a pripísané príjmy uvedené v odseku 1 možno doplniť o finančné príspevky od členských štátov, tretích krajín a iných subjektov ako subjektov zriadených podľa ZFEÚ alebo Zmluvy o založení Európskeho spoločenstva pre atómovú energiu. Uvedené finančné príspevky predstavujú vonkajšie pripísané príjmy v zmysle článku 21 ods. 5 nariadenia o rozpočtových pravidlách.
            
            
               4.   Odchylne od článku 21 ods. 3 písm. f) nariadenia o rozpočtových pravidlách zdroje pochádzajúce z vrátených prostriedkov uvedených v odseku 2 tohto článku predstavujú vonkajšie pripísané príjmy v zmysle článku 21 ods. 5 nariadenia o rozpočtových pravidlách. Odchylne od článku 213 ods. 4 písm. a) nariadenia o rozpočtových pravidlách zdroje pochádzajúce z prebytku rezerv na záruku EÚ uvedeného v odseku 2 tohto článku predstavujú vonkajšie pripísané príjmy v zmysle článku 21 ods. 5 nariadenia o rozpočtových pravidlách.
            
            
               5.   Suma do výšky 2 % zdrojov uvedených v odseku 1 sa môže použiť na technickú a administratívnu pomoc určenú na vykonávanie nástroja, ako sú prípravné, monitorovacie, kontrolné, audítorské a hodnotiace činnosti vrátane činností súvisiacich s podnikovými informačnými a technologickými systémami, ako aj na administratívne výdavky a poplatky finančných partnerov.
            
            
               6.   Zdroje do sumy 35 000 000 EUR zahrnuté do zdrojov uvedených v odseku 1 sa poskytnú na činnosti uvedené v článku 3 ods. 3, pričom aspoň 10 000 000 EUR z toho sa poskytne na podporu administratívnej kapacity prijímateľov, najmä v menej rozvinutých regiónoch.
            
            
               7.   Rozpočtové záväzky, ktoré sa vzťahujú na akcie trvajúce viac ako jeden rozpočtový rok, sa môžu rozdeliť na ročné čiastkové platby počas viacerých rokov.
            
         
         KAPITOLA II
         
            PODPORA ÚNIE
         
         
            Článok 6
            Forma podpory Únie a metóda implementácie
            
               1.   Podpora Únie poskytovaná v rámci nástroja sa poskytuje vo forme grantov v súlade s hlavou VIII nariadenia o rozpočtových pravidlách.
            
            
               2.   Podpora Únie poskytovaná v rámci nástroja sa implementuje priamym riadením v súlade s nariadením o rozpočtových pravidlách.
            
         
         
            Článok 7
            Dostupnosť zdrojov
            
               1.   Zdroje uvedené v článku 5 ods. 1 a 3 sa po odpočítaní rezervy na technické a administratívne výdavky uvedené v článku 5 ods. 5 použijú na financovanie projektov v súlade s odsekmi 2 a 3.
            
            
               2.   V prípade grantov udelených na základe výziev na predkladanie návrhov vyhlásených najneskôr 31. decembra 2025 nesmie podpora Únie pre oprávnené projekty v členskom štáte prekročiť národné podiely stanovené v prílohe I k nariadeniu (EÚ) 2021/1056.
            
            
               3.   V prípade grantov udelených na základe výziev na predkladanie návrhov zverejnených od 1. januára 2026 sa podpora Únie pre oprávnené projekty poskytuje bez predbežne prideleného národného podielu a na konkurenčnom základe na úrovni Únie až do vyčerpania zvyšných zdrojov. Pri udeľovaní takýchto grantov sa zohľadňuje potreba zabezpečiť predvídateľnosť investícií a podpora regionálnej konvergencie, pričom osobitná pozornosť sa venuje menej rozvinutým regiónom v súlade s kritériami na vyhodnotenie návrhov, ako sa stanovuje v článku 14 ods. 2
            
         
         
            Článok 8
            Administratívne dohody s finančnými partnermi
            Pred vykonávaním nástroja s finančným partnerom Komisia podpíše administratívnu dohodu s uvedeným finančným partnerom. V dohode sa stanovia príslušné práva a povinnosti každej zmluvnej strany dohody vrátane tých, ktoré sa týkajú dojednaní v oblasti auditu a komunikácie, a to aj povinnosť zverejňovať informácie o každom projekte financovanom prostredníctvom nástroja a o rozsahu úverových schém.
         
         KAPITOLA III
         
            OPRÁVNENOSŤ
         
         
            Článok 9
            Oprávnené projekty
            
               1.   Na podporu Únie v rámci nástroja sú oprávnené len projekty, ktoré prispievajú k cieľom stanoveným v článku 3 a ktoré spĺňajú všetky tieto podmienky:
               
                           a)
                        
                        
                           projekty majú merateľný vplyv a zahŕňajú v prípade potreby ukazovatele výstupu pri riešení závažných sociálnych, hospodárskych alebo environmentálnych výziev vyplývajúcich z transformácie k cieľom Únie v oblasti klímy a energetiky do roku 2030 a cieľu klimatickej neutrality v Únii najneskôr do roku 2050, a sú prínosom pre územia identifikované v pláne spravodlivej transformácie územia, aj keď tieto projekty neprebiehajú na týchto územiach;
                        
                     
                           b)
                        
                        
                           projekty nedostávajú podporu v rámci žiadnych iných programov Únie;
                        
                     
                           c)
                        
                        
                           projekty dostávajú úver od finančného partnera v rámci nástroja a
                        
                     
                           d)
                        
                        
                           projekty nevytvárajú dostatočný tok príjmov na pokrytie ich investičných nákladov, s cieľom zabrániť tomu, aby sa potenciálna podpora a investície nahradili z alternatívnych zdrojov.
                        
                     
            
               2.   Odchylne od odseku 1 písm. b) môžu projekty, ktoré získali podporu Únie v rámci nástroja, získať na svoju prípravu, rozvoj a vykonávanie aj podporu v oblasti poradenstva a technickej pomoci z iných programov Únie.
            
            
               3.   Nástroj nepodporuje činnosti vylúčené podľa článku 9 nariadenia (EÚ) 2021/1056.
            
         
         
            Článok 10
            Oprávnené osoby a subjekty
            Bez ohľadu na kritériá stanovené v článku 197 nariadenia o rozpočtových pravidlách sú podľa tohto nariadenia oprávnené podať žiadosť o grant ako potenciálni prijímatelia len právne subjekty usadené v členskom štáte ako verejnoprávny subjekt alebo usadené ako subjekt, ktorý sa riadi súkromným právom, poverený vykonávaním verejnej služby.
         
         KAPITOLA IV
         
            GRANTY
         
         
            Článok 11
            Granty
            
               1.   Granty majú formu financovania, ktoré nie je spojené s nákladmi, v súlade s článkom 125 ods. 1 písm. a) nariadenia o rozpočtových pravidlách.
            
            
               2.   Výška grantu nesmie presiahnuť 15 % výšky úveru, ktorý v rámci tohto nástroja poskytol finančný partner. V prípade projektov na územiach v menej rozvinutých regiónoch nesmie výška grantu presiahnuť 25 % výšky úveru, ktorý poskytol finančný partner.
            
            
               3.   Vyplatenie udeleného grantu sa môže rozdeliť na niekoľko čiastkových platieb podmienených pokrokom pri vykonávaní, ako sa stanovuje v dohode o grante.
            
         
         
            Článok 12
            Zníženie alebo zrušenie grantov
            
               1.   Okrem dôvodov uvedených v článku 131 ods. 4 nariadenia o rozpočtových pravidlách a po konzultácii s finančným partnerom môže Komisia znížiť výšku grantu alebo vypovedať dohodu o grante, ak sa do dvoch rokov odo dňa podpisu dohody o grante nepodpíše ekonomicky najvýznamnejšia zmluva o dodaní tovaru, zmluva o uskutočnení stavebných prác alebo zmluva o poskytnutí služieb a ak sa uzavretie takejto zmluvy predpokladá podľa dohody o grante.
            
            
               2.   Odsek 1 sa neuplatňuje, ak sa podpora Únie kombinuje s úverovými schémami, alebo ak sa uzavretie zmluvy o dodaní tovaru, zmluva o uskutočnení stavebných prác alebo zmluva o poskytnutí služieb nepredpokladá.
               V súlade s podmienkami stanovenými v dohode o grante môže Komisia v takýchto prípadoch, po konzultácii s finančným partnerom, znížiť výšku grantu alebo vypovedať dohodu o grante a vymáhať akékoľvek súvisiace vyplatené sumy.
            
         
         KAPITOLA V
         
            SLUŽBY PORADENSKEJ PODPORY
         
         
            Článok 13
            Služby poradenskej podpory
            
               1.   Poradenská podpora sa podľa tohto nariadenia implementuje v rámci nepriameho riadenia v súlade s pravidlami a metódami implementácie pre Poradenské centrum InvestEU.
            
            
               2.   Činnosti potrebné na podporu prípravy, rozvoja a implementácie projektov sú oprávnené na poradenskú podporu a financované v súlade s článkom 5 ods. 6
            
         
         KAPITOLA VI
         
            PLÁNOVANIE, MONITOROVANIE, HODNOTENIE A KONTROLA
         
         
            Článok 14
            Pracovné programy
            
               1.   Nástroj sa vykonáva prostredníctvom pracovných programov vytvorených v súlade s článkom 110 nariadenia o rozpočtových pravidlách.
            
            
               2.   Pracovné programy obsahujú kritériá na vyhodnotenie návrhov, ktoré sa uplatňujú vždy, keď celková požadovaná podpora vo forme grantu na oprávnené projekty prekročí dostupné zdroje. Tieto kritériá v náležitých prípadoch zahŕňajú uprednostňovanie:
               
                           a)
                        
                        
                           projektov, ktoré predkladajú prijímatelia nachádzajúci sa v menej rozvinutých regiónoch;
                        
                     
                           b)
                        
                        
                           projekty, ktoré priamo prispievajú k splneniu cieľov Únie v oblasti klímy a energetiky do roku 2030 a cieľa dosiahnuť klimatickú neutralitu v Únii najneskôr do roku 2050, a
                        
                     
                           c)
                        
                        
                           projekty, ktoré predkladajú prijímatelia, ktorí prijali plány dekarbonizácie.
                        
                     
            
               3.   Komisia prijíma pracovné programy prostredníctvom vykonávacích aktov. Uvedené vykonávacie akty sa prijmú v súlade s postupom preskúmania uvedeným v článku 20.
            
         
         
            Článok 15
            Výber iných finančných partnerov ako EIB
            
               1.   Komisia stanoví podmienky a postupy výberu iných finančných partnerov ako EIB prostredníctvom vykonávacích aktov. Uvedené vykonávacie akty sa prijmú v súlade s postupom preskúmania uvedeným v článku 20.
            
            
               2.   Podmienky výberu iných finančných partnerov ako EIB odrážajú ciele nástroja.
            
            
               3.   Komisia pri výbere finančných partnerov zohľadní najmä schopnosť potenciálnych finančných partnerov:
               
                           a)
                        
                        
                           zabezpečiť, aby ich úverová politika bola v súlade s environmentálnymi a sociálnymi normami Únie, cieľmi Únie v oblasti klímy a energetiky do roku 2030 a cieľom dosiahnuť klimatickú neutralitu v Únii do roku 2050;
                        
                     
                           b)
                        
                        
                           prispievať dostatočnými vlastnými zdrojmi na maximalizáciu vplyvu grantu Únie;
                        
                     
                           c)
                        
                        
                           zabezpečiť primerané geografické pokrytie nástroja a umožniť financovanie menších jednotlivých projektov;
                        
                     
                           d)
                        
                        
                           dôkladne plniť požiadavky stanovené v článku 155 ods. 2 a 3 nariadenia o rozpočtových pravidlách, pokiaľ ide o pranie špinavých peňazí, financovanie terorizmu, vyhýbanie sa daňovým povinnostiam, daňové podvody, daňové úniky a nespolupracujúce jurisdikcie;
                        
                     
                           e)
                        
                        
                           zabezpečiť transparentnosť a primeranú viditeľnosť informácií pri každom projekte financovanom v rámci nástroja.
                        
                     
            
               4.   Komisia uverejní zoznam finančných partnerov vybraných v súlade s týmto článkom.
            
         
         
            Článok 16
            Monitorovanie a podávanie správ
            
               1.   Kľúčové ukazovatele výkonnosti na monitorovanie vykonávania nástroja a jeho pokroku pri dosahovaní cieľov stanovených v článku 3 sú stanovené v prílohe II.
            
            
               2.   Systém predkladania správ o výkonnosti zabezpečí, aby sa údaje o ukazovateľoch uvedených v odseku 1 získavali účinne, efektívne a včas. Prijímatelia a finanční partneri poskytnú Komisii údaje týkajúce sa týchto ukazovateľov v súlade s dohodami o grante a administratívnymi dohodami.
            
            
               3.   Komisia do 31. októbra každého roka počnúc rokom 2022 predkladá správu o vykonávaní nástroja. V uvedenej správe sa uvádzajú informácie o úrovni vykonávania nástroja so zreteľom na jeho ciele, podmienky a ukazovatele výkonnosti.
            
            
               4.   Ak sa v správe o priebežnom hodnotení uvedenej v článku 17 ods. 2 zistí, že ukazovatele stanovené v prílohe II neumožňujú riadne posúdenie nástroja, Komisia je splnomocnená v súlade s článkom 19 prijať delegované akty s cieľom zmeniť kľúčové ukazovatele výkonnosti stanovené v prílohe II.
            
         
         
            Článok 17
            Hodnotenie
            
               1.   Hodnotenie vykonávania nástroja a jeho schopnosti dosiahnuť ciele stanovené v článku 3 sa vykonáva dostatočne včas na to, aby sa mohli prijať vhodné kroky.
            
            
               2.   Priebežné hodnotenie sa vykoná do 30. júna 2025 a správa o priebežnom hodnotení sa predloží Európskemu parlamentu a Rade. V priebežnom hodnotení sa predovšetkým posúdi:
               
                           a)
                        
                        
                           rozsah, v akom podpora Únie poskytovaná v rámci nástroja prispela k riešeniu potrieb území, ktoré vykonávajú plány spravodlivej transformácie územia;
                        
                     
                           b)
                        
                        
                           ako boli zohľadnené horizontálne princípy uvedené v článku 4;
                        
                     
                           c)
                        
                        
                           potreba vykonať posúdenie vplyvu na rodovú rovnosť;
                        
                     
                           d)
                        
                        
                           uplatňovanie podmienok oprávnenosti stanovených v článku 9 a ako sa splnili povinnosti týkajúce sa viditeľnosti;
                        
                     
                           e)
                        
                        
                           na základe projektov podporovaných nástrojom, rozsah, v akom nástroj prispel k environmentálnym cieľom stanoveným v článku 9 nariadenia Európskeho parlamentu a Rady (EÚ) 2020/852 (20), pričom sa zohľadnia uplatniteľné kritériá preskúmania stanovené v uvedenom nariadení.
                        
                     K priebežnej hodnotiacej správe môže byť priložený legislatívny návrh, v ktorom sa zohľadní najmä možná úprava podmienok oprávnenosti.
            
            
               3.   Na konci obdobia vykonávania a v každom prípade najneskôr do 31. decembra 2031 Komisia predloží Európskemu parlamentu a Rade záverečnú hodnotiacu správu o výsledkoch a dlhodobom vplyve nástroja, v ktorej posúdi aj záležitosti stanovené v odseku 2.
            
         
         
            Článok 18
            Audity
            
               1.   Audity týkajúce sa využitia podpory Únie poskytovanej v rámci nástroja vykonávané osobami alebo subjektmi vrátane osôb alebo subjektov, ktoré neboli poverené inštitúciami alebo orgánmi Únie, tvoria základ celkového uistenia podľa článku 127 nariadenia o rozpočtových pravidlách.
            
            
               2.   Prijímatelia a finanční partneri v súlade s ich príslušnými dohodami o grante a administratívnymi dohodami poskytnú Komisii a všetkým určeným audítorom všetky dostupné dokumenty, ktoré potrebujú na plnenie svojich audítorských úloh.
            
            
               3.   Externý audit činností vykonávaných v súlade s týmto nariadením, ktoré sa týkajú využívania podpory Únie poskytovanej v rámci nástroja, vykonáva Dvor audítorov v súlade s článkom 287 ZFEÚ. Na tieto účely sa Dvoru audítorov na jeho žiadosť a v súlade s článkom 287 ods. 3 ZFEÚ udelí prístup ku všetkým dokumentom alebo informáciám potrebným na vykonávanie jeho audítorských úloh vrátane všetkých informácií o hodnoteniach žiadostí a ich výsledkoch.
            
         
         
            Článok 19
            Vykonávanie delegovania právomoci
            
               1.   Komisii sa udeľuje právomoc prijímať delegované akty za podmienok stanovených v tomto článku.
            
            
               2.   Právomoc prijímať delegované akty uvedené v článku 16 ods. 4 sa Komisii udeľuje do 31. decembra 2028.
            
            
               3.   Delegovanie právomoci uvedené v článku 16 ods. 4 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
            
            
               4.   Komisia pred prijatím delegovaného aktu konzultuje s expertmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.
            
            
               5.   Komisia oznamuje delegovaný akt hneď po jeho prijatí súčasne Európskemu parlamentu a Rade.
            
            
               6.   Delegovaný akt prijatý podľa článku 16 ods. 4 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.
            
         
         
            Článok 20
            Postup výboru
            
               1.   Komisii pomáha výbor zriadený na základe článku 115 ods. 1 nariadenia (EÚ) 2021/1060. Uvedený výbor je výborom v zmysle nariadenia (EÚ) č. 182/2011.
            
            
               2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
         
         KAPITOLA VII
         
            PRECHODNÉ A ZÁVEREČNÉ USTANOVENIA
         
         
            Článok 21
            Poskytovanie informácií, komunikácia a viditeľnosť
            
               1.   Prijímatelia a finanční partneri zabezpečia viditeľnosť podpory Únie poskytovanej v rámci nástroja, najmä pri propagácii projektov a ich výsledkov, a to poskytovaním cielených informácií rôznym cieľovým skupinám vrátane médií a verejnosti.
            
            
               2.   Komisia vykonáva informačné a komunikačné činnosti týkajúce sa nástroja, financovaných projektov a výsledkov týchto projektov. To zahŕňa najmä informovanie členských štátov o zámere Komisie otvoriť nástroj pre iných partnerov ako EIB a informovanie členských štátov o zverejnených výzvach na predkladanie návrhov, ako aj zvýšení povedomia o technickej a administratívnej podpore poskytovaných prijímateľom. Finančné zdroje pridelené na nástroj zároveň prispievajú ku komunikácii o politických prioritách Únie, pokiaľ sa týkajú cieľov uvedených v článku 3. Komisia zverejní a pravidelne aktualizuje zoznam projektov financovaných v rámci nástroja.
            
         
         
            Článok 22
            Prechodné ustanovenia
            V prípade potreby možno rozpočtové prostriedky na pokrytie výdavkov uvedených v článku 5 ods. 5 zahrnúť do rozpočtu Únie na obdobie po roku 2027, aby sa umožnilo riadenie akcií, ktoré sa neskončia do 31. decembra 2027.
         
         
            Článok 23
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. júla 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               A. LOGAR
            
         
         
            (1)  Ú. v. EÚ C 373, 4.11.2020, s. 1.
         
            (2)  Ú. v. EÚ C 429, 11.12.2020, s. 240.
         
            (3)  Pozícia Európskeho parlamentu z 24. júna 2021 (zatiaľ neuverejnená v úradnom vestníku) a rozhodnutie Rady z 12. júla 2021.
         
            (4)  Naradenie Európskeho parlamentu a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/1999 (európsky právny predpis v oblasti klímy) (Ú. v. EÚ L 243, 9.7.2021, s. 1).
         
            (5)  Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30.6.2021, s. 159).
         
            (6)  Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433 I, 22.12.2020, s. 11).
         
            (7)  Nariadenie Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu (Ú. v. EÚ L 231, 30.6.2021, s. 1).
         
            (8)  Ú. v. EÚ L 282, 19.10.2016, s. 4.
         
            (9)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (10)  Ú. v. EÚ L 433 I, 22.12.2020, s. 28.
         
            (11)  Nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1).
         
            (12)  Ú. v. EÚ L 123, 12.5.2016, s. 1.
         
            (13)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).
         
            (14)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1).
         
            (15)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).
         
            (16)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).
         
            (17)  Smernica Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva (Ú. v. EÚ L 198, 28.7.2017, s. 29).
         
            (18)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (19)  Nariadenie Európskeho parlamentu a Rady (EÚ) 2021/523 z 24. marca 2021, ktorým sa zriaďuje Program InvestEU a ktorým sa mení nariadenie (EÚ) 2015/1017 (Ú. v. EÚ L 107, 26.3.2021, s. 30).
         
            (20)  Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
      
      
         
            PRÍLOHA I
            Finančné nástroje, ktorých vrátené prostriedky sa môžu použiť na nástroj
            A.   Kapitálové nástroje:
            
                        —
                     
                     
                        Európsky nástroj na financovanie technológií (ETF98): rozhodnutie Rady 98/347/ES z 19. mája 1998 o opatreniach finančnej pomoci pre inovačné malé a stredné podniky (MSP), ktoré vytvárajú pracovné miesta – iniciatíva pre rast a zamestnanosť (Ú. v. ES L 155, 29.5.1998, s. 43);
                     
                  
                        —
                     
                     
                        TTP: rozhodnutie Komisie, ktorým sa prijíma doplnkové financovanie týkajúce sa financovania akcií v rámci činnosti s názvom „Vnútorný trh s tovarom a odvetvové politiky“ Generálneho riaditeľstva pre podnikanie a priemysel na rok 2007 a ktorým sa prijíma rámcové rozhodnutie týkajúce sa financovania prípravnej akcie s názvom „EÚ preberajúca úlohu v globalizovanom svete“ a štyroch pilotných projektov s názvami „Erasmus pre mladých podnikateľov“, „Opatrenia na podporu spolupráce a partnerstiev medzi mikropodnikmi a MSP“, „Transfer technológií“ a „Európske vysokokvalitné destinácie“ Generálneho riaditeľstva pre podnikanie a priemysel na rok 2007 (C(2007) 531);
                     
                  
                        —
                     
                     
                        Európsky nástroj na financovanie technológií (ETF01): rozhodnutie Rady 2000/819/ES z 20. decembra 2000 o viacročnom programe pre podniky a súkromné podnikanie a konkrétne pre malé a stredné podniky (SMEs) (2001 – 2005) (Ú. v. ES L 333, 29.12.2000, s. 84);
                     
                  
                        —
                     
                     
                        GIF: rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013) (Ú. v. EÚ L 310, 9.11.2006, s. 15);
                     
                  
                        —
                     
                     
                        Nástroj na prepájanie Európy (NPE): nariadenie Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010 (Ú. v. EÚ L 348, 20.12.2013, s. 129), zmenené nariadením Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1);
                     
                  
                        —
                     
                     
                        COSME EFG: nariadenie Európskeho parlamentu a Rady (EÚ) č. 1287/2013 z 11. decembra 2013, ktorým sa zriaďuje program pre konkurencieschopnosť podnikov a malé a stredné podniky (COSME) (2014 – 2020) a ktorým sa zrušuje rozhodnutie č. 1639/2006/ES (Ú. v. EÚ L 347, 20.12.2013, s. 33);
                     
                  
                        —
                     
                     
                        Kapitálový nástroj InnovFin:
                        
                                    —
                                 
                                 
                                    nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104);
                                 
                              
                                    —
                                 
                                 
                                    nariadenie Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, a ktorým sa zrušuje nariadenie (ES) č. 1906/2006 (Ú. v. EÚ L 347, 20.12.2013, s. 81);
                                 
                              
                                    —
                                 
                                 
                                    rozhodnutie Rady 2013/743/EÚ z 3. decembra 2013, ktorým sa zriaďuje osobitný program na vykonávanie programu Horizont 2020 – rámcový program pre výskum a inováciu (2014 – 2020) a ktorým sa zrušujú rozhodnutia 2006/971/ES, 2006/972/ES, 2006/973/ES, 2006/974/ES a 2006/975/ES (Ú. v. EÚ L 347, 20.12.2013, s. 965);
                                 
                              
                  
                        —
                     
                     
                        Segment týkajúci sa investícií do budovania kapacít v rámci programu EaSI: nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 347, 20.12.2013, s. 238).
                     
                  B.   Záručné nástroje:
            
                        —
                     
                     
                        Záručný fond pre MSP ’98 (SMEG98): rozhodnutie Rady 98/347/ES z 19. mája 1998 o opatreniach finančnej pomoci pre inovačné malé a stredné podniky (MSP), ktoré vytvárajú pracovné miesta – iniciatíva pre rast a zamestnanosť (Ú. v. ES L 155, 29.5.1998, s. 43);
                     
                  
                        —
                     
                     
                        Záručný fond pre MSP ’01 (SMEG01): rozhodnutie Rady 2000/819/ES z 20. decembra 2000 o viacročnom programe pre podniky a súkromné podnikanie a konkrétne pre malé a stredné podniky (SMEs) (2001 – 2005) (Ú. v. ES L 333, 29.12.2000, s. 84);
                     
                  
                        —
                     
                     
                        Záručný fond pre MSP ’07 (SMEG07): rozhodnutie Európskeho parlamentu a Rady č. 1639/2006/ES z 24. októbra 2006, ktorým sa ustanovuje rámcový program pre konkurencieschopnosť a inovácie (2007 – 2013) (Ú. v. EÚ L 310, 9.11.2006, s. 15);
                     
                  
                        —
                     
                     
                        Európsky nástroj mikrofinancovania Progress – Záruka (EPMF-G): rozhodnutie Európskeho parlamentu a Rady č. 283/2010/EÚ z 25. marca 2010, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 87, 7.4.2010, s. 1);
                     
                  
                        —
                     
                     
                        Nástroje na zdieľanie rizika:
                        
                                    —
                                 
                                 
                                    rozhodnutie Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 – 2013), Vyhlásenie Komisie (Ú. v. EÚ L 412, 30.12.2006, s. 1);
                                 
                              
                                    —
                                 
                                 
                                    rozhodnutie Rady 2006/971/ES z 19. decembra 2006 o osobitnom programe Spolupráca, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (Ú. v. EÚ L 400, 30.12.2006, s. 86);
                                 
                              
                                    —
                                 
                                 
                                    rozhodnutie Rady 2006/974/ES z 19. decembra 2006 o osobitnom programe: Kapacity, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (Ú. v. EÚ L 400, 30.12.2006, s. 299);
                                 
                              
                  
                        —
                     
                     
                        Záruka EaSI: nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 347, 20.12.2013, s. 238);
                     
                  
                        —
                     
                     
                        Nástroj na poskytovanie záruk za úvery v rámci programu COSME (COSME LGF): nariadenie Európskeho parlamentu a Rady (EÚ) č. 1287/2013 z 11. decembra 2013, ktorým sa zriaďuje program pre konkurencieschopnosť podnikov a malé a stredné podniky (COSME) (2014 – 2020) a ktorým sa zrušuje rozhodnutie č. 1639/2006/ES (Ú. v. EÚ L 347, 20.12.2013, s. 33);
                     
                  
                        —
                     
                     
                        Dlhový nástroj InnovFin:
                        
                                    —
                                 
                                 
                                    nariadenie Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, a ktorým sa zrušuje nariadenie (ES) č. 1906/2006 (Ú. v. EÚ L 347, 20.12.2013, s. 81);
                                 
                              
                                    —
                                 
                                 
                                    nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104);
                                 
                              
                                    —
                                 
                                 
                                    rozhodnutie Rady 2013/743/EÚ z 3. decembra 2013, ktorým sa zriaďuje osobitný program na vykonávanie programu Horizont 2020 – rámcový program pre výskum a inováciu (2014 – 2020) a ktorým sa zrušujú rozhodnutia 2006/971/ES, 2006/972/ES, 2006/973/ES, 2006/974/ES a 2006/975/ES (Ú. v. EÚ L 347, 20.12.2013, s. 965);
                                 
                              
                  
                        —
                     
                     
                        Záručný mechanizmus pre kultúrne a kreatívne sektory (CCS GF): nariadenie Európskeho parlamentu a Rady (EÚ) č. 1295/2013 z 11. decembra 2013, ktorým sa ustanovuje program Kreatívna Európa (2014 až 2020) a zrušujú rozhodnutia č. 1718/2006/ES, č. 1855/2006/ES a č. 1041/2009/ES (Ú. v. EÚ L 347, 20.12.2013, s. 221);
                     
                  
                        —
                     
                     
                        Nástroj záruk za študentské pôžičky (SLFG): nariadenie Európskeho parlamentu a Rady (EÚ) č. 1288/2013 z 11. decembra 2013, ktorým sa ustanovuje program „Erasmus+“: program Únie pre vzdelávanie, odbornú prípravu, mládež a šport, a ktorým sa zrušujú rozhodnutia č. 1719/2006/ES, č. 1720/2006/ES a č. 1298/2008/ES (Ú. v. EÚ L 347, 20.12.2013, s. 50);
                     
                  
                        —
                     
                     
                        Súkromné financovanie energetickej efektívnosti (PF4EE): nariadenie Európskeho parlamentu a Rady (EÚ) č. 1293/2013 z 11. decembra 2013 o zriadení programu pre životné prostredie a ochranu klímy (LIFE) a o zrušení nariadenia (ES) č. 614/2007 (Ú. v. EÚ L 347, 20.12.2013, s. 185).
                     
                  C.   Nástroje na zdieľanie rizika:
            
                        —
                     
                     
                        InnovFin:
                        
                                    —
                                 
                                 
                                    nariadenie Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, a ktorým sa zrušuje nariadenie (ES) č. 1906/2006 (Ú. v. EÚ L 347, 20.12.2013, s. 81);
                                 
                              
                                    —
                                 
                                 
                                    nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104);
                                 
                              
                  
                        —
                     
                     
                        Dlhový nástroj v rámci Nástroja na prepájanie Európy (CEF DI): nariadenie Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010 (Ú. v. EÚ L 348, 20.12.2013, s. 129);
                     
                  
                        —
                     
                     
                        Nástroj na financovanie prírodného kapitálu (NCFF): nariadenie Európskeho parlamentu a Rady (EÚ) č. 1293/2013 z 11. decembra 2013 o zriadení programu pre životné prostredie a ochranu klímy (LIFE) a o zrušení nariadenia (ES) č. 614/2007 (Ú. v. EÚ L 347, 20.12.2013, s. 185).
                     
                  D.   Účelové investičné nástroje:
            
                        —
                     
                     
                        Európsky nástroj mikrofinancovania Progress – Fonds commun de placements – fonds d’investissements spécialisés (EPMF FCP-FIS): rozhodnutie Európskeho parlamentu a Rady č. 283/2010/EÚ z 25. marca 2010, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 87, 7.4.2010, s. 1);
                     
                  
                        —
                     
                     
                        Fond Marguerite:
                        
                                    —
                                 
                                 
                                    nariadenie Európskeho parlamentu a Rady (ES) č. 680/2007 z 20. júna 2007, ktorým sa ustanovujú všeobecné pravidlá udeľovania finančnej pomoci Spoločenstva v oblasti transeurópskych dopravných a energetických sietí (Ú. v. EÚ L 162, 22.6.2007, s. 1);
                                 
                              
                                    —
                                 
                                 
                                    rozhodnutie Komisie z 25. februára 2010 o účasti Európskej únie na Európskom fonde 2020 pre energetiku, zmenu klímy a infraštruktúru (fond Marguerite) (C(2010) 941);
                                 
                              
                  
                        —
                     
                     
                        Európsky fond pre energetickú efektívnosť (EEEF): nariadenie Európskeho parlamentu a Rady (EÚ) č. 1233/2010 z 15. decembra 2010, ktorým sa mení a dopĺňa nariadenie (ES) č. 663/2009, ktorým sa ustanovuje program na podporu oživenia hospodárstva udelením finančnej pomoci Spoločenstva na projekty v oblasti energetiky (Ú. v. EÚ L 346, 30.12.2010, s. 5).
                     
                  
      
      
         
            PRÍLOHA II
            
               Kľúčové ukazovatele výkonnosti (1)
            
            
               1.   
               
                  Objem udelených grantov
               
            
            
               2.   
               Objem podpísaných úverov
               
                           2.1.
                        
                        
                           Individuálne úvery
                        
                     
                           2.2.
                        
                        
                           Úverové schémy
                        
                     
            
               3.   
               Celková suma zmobilizovaných investícií rozdelená podľa:
               
                           3.1.
                        
                        
                           Objemu zmobilizovaných súkromných finančných prostriedkov
                        
                     
                           3.2.
                        
                        
                           Objemu zmobilizovaných verejných finančných prostriedkov
                        
                     
            
               4.   
               Počet projektov, ktoré dostávajú podporu, rozčlenený podľa
               
                           4.1.
                        
                        
                           Krajiny
                        
                     
                           4.2.
                        
                        
                           Regiónu NUTS 2
                        
                     
                           4.3.
                        
                        
                           Podporeného územia zapojeného do spravodlivej transformácie
                        
                     
            
               5.   
               
                  Počet projektov financovaných z nástroja
               
            
            
               6.   
               Počet projektov podľa sektora
               
                           6.1.
                        
                        
                           Doprava
                        
                     
                           6.2.
                        
                        
                           Sociálna infraštruktúra
                        
                     
                           6.3.
                        
                        
                           Verejnoprospešné služby (voda, odpadová voda, diaľkové vykurovanie, energia, nakladanie s odpadmi)
                        
                     
                           6.4.
                        
                        
                           Priama podpora na uľahčenie transformácie ku klimatickej neutralite (energia z obnoviteľných zdrojov, dekarbonizácia, energetická efektívnosť)
                        
                     
                           6.5.
                        
                        
                           Environmentálne ciele
                        
                     
                           6.6.
                        
                        
                           Mestská infraštruktúra a bývanie
                        
                     
                           6.7.
                        
                        
                           Iné
                        
                     
            
               7.   
               
                  Zníženie emisií skleníkových plynov, ak je to relevantné
               
            
            
               8.   
               
                  Vytváranie pracovných miest, ak je to relevantné
               
            
            
               (1)  Všetky ukazovatele sa v príslušných prípadoch rozčleňujú podľa regiónu. Všetky osobné údaje sa v príslušných prípadoch rozčleňujú podľa pohlavia.